26-10-2017 | artikel nr. 6414
Gitte Nielsen er faglig koordinator på Udviklingsplatformens nye mentorprogram.
Med sit nye mentorprogram giver Udviklingsplatformen producenter og selvproducerende scenekunstnere mulighed for et etårigt forløb med faglig sparring og karriereudvikling. Som tovholder for mentorprogrammet står Gitte Nielsen, tidligere producent for Kristjan Ingimarsson Company (KIC).
Udviklingsplatformen for Scenekunsts mentorprogram er skabt på baggrund af Udviklingsplatformens målsætning om karriereudvikling og opkvalificering af fagligheden for scenekunstproducenter, herunder også selvproducerende kunstnere. Og nu er platformen klar til at præsentere den faglige koordinator for mentorprogrammet. Valget er faldet på Gitte Nielsen, der tidligere har været producent for Kristjan Ingimarsson Company.
”Jeg glæder mig meget til at koordinere Udviklingsplatformens mentorprogram, som jeg tror vil få afgørende betydning for deltagerne, og som gennem dem forhåbentlig vil sætte aftryk i hele branchen. Det unikke ved dette mentorprogram er, at det helt og holdent tager udgangspunkt i mentees behov. Desuden er der indlagt vidensdeling på tværs af mentor/mentee-parrene. Det gør mit job som faglig koordinator udfordrende, men også rigtig spændende. Bl.a. fordi mentorerne skal håndplukkes til de 10 mentees, som kan have meget forskellige behov og fokusområder,” siger Gitte Nielsen i en pressemeddelelse fra Udviklingsplatformen for Scenekunst.
Mentorrelationen i Udviklingsplatformens program varer et år fra februar 2018 til marts 2019, hvor mentor/mentee-parrene forventes at mødes i alt fire gange. Desuden er er indlagt et fælles midtvejsseminar og afslutningsseminar i forløbet.
Mindst to af mentorforløbene er øremærket til to specielle fagområder; mindst ét skal fokusere på publikumsudvikling og mindst ét på scenekunstens samarbejde med erhvervslivet. Ellers ligger det frit for ansøgeren at definere fokus og formål for den faglige sparring.
”Jeg ville have ønsket, at et sådant mentorprogram var blevet udbudt, dengang jeg arbejdede som producent for Kristjan Ingimarsson Company. I 2013 kastede vi os (red. KIC) ud i et internationalt iværksættereventyr, med en forretningsplan der gik ud på at turnere så meget som muligt med forestillingen BLAM, selvom vi stod uden en økonomisk ballast i ryggen. Der ville faglig sparring og rådgivning - specielt om risikovillighed, omstillingsparathed og internationale samarbejder have været en gave uden lige!" slutter Gitte Nielsen.
Læs mere om mentorprogrammet, der har ansøgningsfrist den 9. november 2017, her: http://www.udviklingsplatformen.dk/raadgivning/mentorprogram/